Essee konkursile „Rõõm õppimisest, rõõm jagamisest!“

Ülle Säälik
C.R.Jakobsoni nim Torma Põhikool
Inglismaa, 2010

 Kui ma 2009.aasta sügisel kolleegilt Euroopa Liidu poolt toetatud välismaal toimuvast õpetajate täienduskoolitusest kuulsin, oli mu otsus raudkindel: sellisele koolitusele ma kindlasti ei kandideeri. Kõik ju teavad, kui keeruline ja töömahukas taoline protseduur on. Kindlasti on seal tohutult kandideerijaid ning vaevalt minusugune tagasihoidlike saavutustega tavakooli õpetaja konkursisõelas valituks osutubki.
 Mõne aja pärast väikese kripelduse tõttu hinges avasin siiski Archimedese Sihtasutuse internetilehe, klõpsisin infolinke, uurisin tohutut pakutavate kursuste nimekirja, veendusin taotlusprotsessi piisavas keerukuses ning sulgesin siis veebilehitseja ja mõtte-idukese. Kord juba juuri ajama hakanud mõte aga niisama lihtsalt känguma ei nõustnud. Ikka ja jälle leidsin end kuulsate Inglismaa tänavatele kujutlemas või siis kursuse märksõnade tähenduse üle mõtisklemas. Mõelda vaid, kui saaksin ka kuurortlinna Brightoni randadele uitama, kus briti aristokraadid aastasadu udupeent noobel-*English*’it on kõnelnud! Ehk võiksin minagi mõneks ajaks tudengiks kehastuda ja Cambridge’i gooti stiilis kolledžimüüride vahel maailma asjade tõelise olemuse üle arutleda?
 Kes seda nüüd enam mäletab, kuidas nii hirmutavana tundunud taotlusprotseduur täpselt kulges, aga sammhaaval ette antud juhiseid järgides olin jaanuarikuu keskpaigaks jõudnud olukorda, kus koolitusele registreeritud ja taotlus esitatud. Otsust oodates kulges elu omasoodu nii, et jõudsin oma unistuse unustadagi. Kauaoodatud kevad tõi kauaoodatud positiivse otsuse. Suur üllatus ja ka väike ehmatus- pean ju nüüd tõesti kogu selle tundmatuste ja ootamatuste virvarri alates sinna- ja tagasitee leidmisest kuni võhivõõrastega täienisti ainult võõrkeeles suhtlemiseni läbi tegema!
 Ja tegingi. Homertoni kolledž ülikoolilinnas Cambridge’is tervitas mind saabumise ööl müstilisevõitu hiiglaslike pargipuude keskel tüüpilise *campus*’e õhkkonnaga ja lahke personaliga. Ainsa eestlasena tookordses paarisajaliikmelises seltskonnas tundsin end haruldusena ja samas pakkus see kasuliku sundolukorra võõrkeeles lävimiseks. Valitud kursus tõotas tulla põnev, sest „Loovus klassiruumis“ ehk „Creativity in the Classroom“ kindlasti igav olla ei saa ju, mõtlesin.
 Igavus neil kahel nädalal tõesti mu päevakavasse ei kuulunud. Kui laulude ja filmide või mängude kasutamise õppimist võõrkeele tunnis vähemalt aimasin, siis päris paljut kogetut poleks ilmselt loovaimgi hing ette arvata suutnud. No missugused normaalsed täiskasvanud pedagoogid kujutavad end koolitusele Eric Claptoni armastuslaule viiplema ja pantomiimi tegema? Pesuehtne kriketimatš õppejõududega ning pisut ameerikaliku kisakooritajate aktsiooniga jättis meist kui kreatiivsusgrupist unustamatu jälje, usume. Väärt vaatepilt oli ka tulihingeline „äriprojektide“ tutvustus, kus teemaks „Kuidas kaitsta muna“ ja oma „kaitsemehhanismide“ tõestuseks sai mune päästvaid agregaate teise korruse akendest alla visatud. Arvate, et jabur ja tobe? Üldsegi mitte, sest kogu see lahenduse leidmise arutlus, oma projekti väärtuse tõestamine ja teiste hindamine toimusid ju võõrkeeles. Lõbu ja lust on aga tänapäeval õppimiseks soodsate tingimuste hulgas esimeste seas. Ja milline uskumatult rikastav kogemus õppida pinge- ja häbivabas keskkonnas eksimishirmu tundmata!
 Külastatud kohad Cambridge’is ning selle ümbruses olid muidugi boonus. Tasuta riiklik ajaloomuuseum sisaldab ju väärtuslikku kogu maailmast. Kolledžiõuel vabas õhus kuuldud-nähtud Shakespeare’i oma kiiksu-huumori ning autentse vana inglise keelega ei saa iga päev nautida. Kuid kõige selle ametliku, asjaliku ja planeeritu kõrval tõin sellelt kahenädalaselt koolitusreisilt kaasa midagi väga isiklikku ja asendamatut, midagi salajast ja sõnulseletamatut. Kui saabub sõnum Menorcalt, Madridist, Brüsselist või Tamperest, küsides, kuis läheb ja millal külla tulemas võiksin olla, siis on ikka hing hell ja mõnigi tuleviku-unistusekilluke pakitseb hinges.
 Nüüd neile eelpabistamistele ja ettemuretsemistele tagasi vaadates näib see pisut piinlik ja naeruväärne, kuid mõistetavalt alalhoidlik. Oh seda rõõmu ja enesega rahulolu, et seiklushimu ja uudse kogemise kihk mu tavapärasest mugavustsoonist siiski välja tõid! Esialgne raudkindel otsus mitte üritada päädis hoopiski säärase väärt elukogemusega, mille selgitamisel hiilgavamadki sõnad kahvatuks jäävad, kuid mille jagamine on jätkuvalt mulle kui südameasi.